Afrikaans: Die Suid-Afrikaanse arbeidsreg staan sentraal tot die ekonomiese ontwikkeling van Suid-Afrika en daarom is die verhouding tussen werkgewer en werknemer baie belangrik. Die ontslag van 'n werknemer is die strengste moontlike sanksie in die werkplek wat nie alleen die diensverhouding beëindig nie, maar ook die werknemer van sy inkomstebron ontneem. Die status van die persoon verander dan van 'n werknemer en broodwinner na 'n werklose en afhanklike wat nie alleen ekonomiese en sosiale gevolge vir die individu inhou nie, maar ook vir die land se ekonomie. Die billikheid van die proses om 'n werknemer te ontslaan is dus van uiterste belang. Die Grondwet van die Republiek van Suid-Afrika herbevestig die belang hiervan deur die reg op billike arbeidspraktyke waarop elkeen geregtig is. Hierdie reg word verder in die Wet op Arbeidsverhoudinge, 1995, vervat in die beginsel dat elkeen die reg het om nie onbillik ontslaan te word nie. In hierdie proefskrif word die belangrikheid van en die wyse waarop dissipline in die werkplek toegepas word, asook die beginsel van prosedurele billikheid binne die internasionale arena bespreek. Die internasionale debat oor billikheid en die opweeg van verskillende belange word teen die agtergrond van wetgewing, toepassing en uitsluitings ondersoek. Die ontwikkeling van die begrip "billikheid" word binne die Suid- Afrikaanse konteks bespreek, voordat op prosedurele billikheid in die werkplek gefokus word. In die proefskrif word die individuele werknemer se regte en die werkgewer se verantwoordelikhede tydens dissiplinêre prosesse ondersoek en veralop die volgende aspekte van 'n billike proses gefokus: •	die werknemer moet weet wat die aanklag teen hom is; •	ct die werknemer moet 'n billike geleentheid kry om hom voor te berei; •	die werknemer moet 'n geleentheid kry om sy kant van die saak te stel en vrae aan getuies van die werkgewer te vra; •	die werknemer het die reg om bygestaan te word gedurende die proses; en •	die werkgewer moet daarna die werknemer skriftelik van sy besluit inlig. Daar word aanbeveel dat werkgewers hulle interne kodes moet hersien om uitvoer te gee aan die oogmerk van die Wet op Arbeidsverhoudinge en Bylae 8, Item 4 en die totale dissiplinêre proses in die werkplek te vereenvoudig sonder om afstand te doen van die beginsels van billikheid en ook dat regsverteenwoordiging toelaatbaar behoort te wees. Daar word verder aanbeveel dat 'n nuwe kategorie vir werkgewers van klein ondernemings geskep word om die ontslagproses te vereenvoudig en dat werknemers vir die eerste 12 maande se diens uitgesluit word om eise teen werkgewers in te stel. 'n Goeie praktykskode vir ontslag in 'n klein onderneming en 'n kontrolevorm wat die werkgewer moet voltooi, is opgestel. Daar word ook aan die hand gedoen dat die model van vergoeding na ontslag aangepas word in gevalle waar of die werkgewer of die werknemer nie die interne prosedures nagekom het nie en dat kostebevele by die KVBA/rade herondersoek moet word om misbruik te voorkom. Ontslag is altyd en sal altyd in die toekoms, 'n handeling in geskil wees. Daarom behoort die proses duidelik te wees om genoegsame rigting te gee, sodat werkplekgeskille binne 'n oop en demokratiese samelewing binne die raamwerk van die Grondwet besleg kan word.